અમદાવાદ: ગઈ કાલે ગુજરાત સરકારે રજુ કરેલું બજેટ એ રાજ્ય ના આમ આદમી માટે સદંતર નિરાશાજનક, છેતરામણું અને લટકતા ગાજર જેવું છે. જેમકે, 66000 યુવાનો ને રોજગાર આપવાની બજેટ માં વાત કરી પરંતું રાજ્યમાં સરકારી ચોપડે નોંધાયેલ બેરોજગાર યુવાનોનો આંકડો 8 લાખ જેટલો છે તેનું શું? વળી, બીજા જે લાખો યુવાનો સરકારી ચોપડે બેરોજગાર તરીકે નોંધાયેલા નથી એ મહાપ્રચંડ આંકડો તો જુદો! એટલુંજ નહિ, પાયાનો સવાલ તો એ છે કે આ 66000 યુવાનો ને ગુજરાત સરકાર કાયમી નોકરી અને છઠ્ઠા પગારપંચ નો લાભ આપશે કે પછી લોકરક્ષકો, વિદ્યા-સહાયકો સહિતના લાખો કર્મચારીઓની માફક 4500 માં વૈતરું કરાવી તેમનું અવિરત શોષણ કરશે? નર્મદા યોજના માં 9050 કરોડ ની આ બજેટ માં જાહેરાત કરવામાં આવી પરંતુ વાસ્તવિકતા એ છે કે અગાઉના બજેટો માં 70000 કરોડ ફાળવેલા હોવા છતાં 53000 કિલોમીટર લાંબી કેનાલોનું કામ પુરું થયું નથી. વળી, ગયા બજેટમાં ફાળવેલા 9000 કરોડમાંથી 400 કરોડ જ વપરાયા છે.